На основу члана 34. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС и 36/11),

Републичка изборна комисија, на седници одржаној 20. децембра 2019. године, донела је

**О Д Л У К У**

**О ОРГАНИЗАЦИЈИ И СПРОВОЂЕЊУ ОБУКА ЗА РАД У СТАЛНОМ САСТАВУ БИРАЧКИХ ОДБОРА**

1. Овом одлуком уређује се начин организовања и спровођења обука за рад у сталном саставу бирачких одбора на спровођењу гласања на изборима који ће се одржати у 2020. години.

2. Циљ обука за рад у сталном саставу бирачких одбора (у даљем тексту: обуке) је да се кроз теоретско и практично обучавање стекне, односно унапреди ниво знања и вештина неопходних за рад у бирачком одбору, а све у циљу унапређења целокупног изборног процеса.

3. Обуке у складу са одредбама ове одлуке спроводе се током 2020. године, почев од 30. јануара 2020. године.

4. Обуке се спроводе у седиштима јединица локалне самоуправе, односно седиштима градских општина града Београда, или у другим за то погодним објектима (нпр. месним канцеларијама, месним заједницама и др).

Изузетно од става 1. ове тачке, обуке за рад у сталном саставу бирачких одбора на бирачким местима у иностранству спроводе се на начин који одреди Министарство спољних послова.

Обуку спроводe два инструктора која су успешно завршила обуку које је спровела Републичка изборна комисија у складу са Одлуком о организацији и спровођењу обука инструктора за рад у сталном саставу бирачких одбора 02 број 013-79/19 од 2. децембра 2019. године (у даљем тексту: инструктори).

Инструктори спроводе обуку у једници локалне самоуправе, односно градској општини града Београда чија их је изборна комисија предложила за обуке инструктора.

Обуке за рад у сталном саставу бирачких одбора у иностранству спроводе инструктори које је предложило Министарство спољних послова.

5. Управе јединица локалне самоуправе, односно управе градских општина града Београда (у даљем тексту: општинске/градске управе), као и Министарство спољних послова, врше организационе припреме обука и пружају административно-техничку подршку инструкторима у спровођењу обука.

6. Лица која треба да се обуче за рад у сталном саставу бирачких одбора (у даљем тексту: лица) предлажу посланичке групе у Народној скупштини (у даљем тексту: посланичке групе) и политичке странке које имају народне посланике у Народној скупштини који нису чланови ниједне посланичке групе (у даљем тексту: политичке странке).

Изузетно од става 1. ове тачке, лица за обуку за рад у бирачким одборима на бирачким местима унутар завода за извршење заводских санкција предлаже Министарство правде.

7. Посланичке групе и политичке странке своје предлоге сачињавају по јединицама локалне самоуправе, односно градским општинама града Београда (у даљем тексту: општине/градови) у којима желе да се обучавају лица која предлажу и те предлоге достављају Републичкој изборној комисији.

Министарство правде своје предлоге сачињава по заводима за извршење заводских санкција и доставља их Републичкој изборној комисији.

За свако предложено лице достављају се следећи подаци: име и презиме, ЈМБГ, место и адреса пребивалишта, број телефона за контакт и адреса за пријем електронске поште.

Посланичке групе и политичке странке своје предлоге Републичкој изборној комисији достављају до 20. јануара 2020. године.

8. Републичка изборна комисија предлоге посланичких група и политичких странака прослеђује општинским/градским управама, које о примљеним предлозима обавештавају инструкторе.

Инструктори, у сарадњи са начелницима управа општина/градова (у даљем тексту: начелници управа), у складу са примљеним предлозима посланичких група и политичких странака, сачињавају план спровођења обука према посланичким групама и политичким странкама, са датумом, временом и местом одржавања обука.

Ако у некој општини/граду расположив број инструктора не може да спроведе обуке за сва лица која су пријавиле посланичке групе и политичке странке, начелник управе о томе без одлагања обавештава Републичку изборну комисију, која ће тој општини/граду доделити потребан број инструктора из других општина/градова.

Начелници управа, одмах по утврђивању, а најкасније 25. јануара 2020. године, планове обука достављају Републичкој изборној комисији, која их објављује на својој веб презентацији и доставља посланичким групама, односно политичким странкама.

9. Обуке се спроводе у групама од 25 до 30 лица, у складу са Програмом обуке, који је саставни део ове одлуке.

Након завршене обуке, полаже се информативни тест знања.

За потребе одржавања информативног теста знања користе се питања са понуђеним одговорима, припремљена за спровођење обука инструктора за рад у сталном саставу бирачких одбора и објављена на веб презентацији Републичке изборне комисије, са обележеним тачним одговорима.

Тест садржи 20 од 100 објављених питања, са понуђеним одговорима, које изаберу инструктори који спроводе обуку, при чему тест обавезно садржи питање о исправно попуњеном Контролном формулару.

10. По завршеним свим обукама у оквиру општине/града, инструктори достављају Републичкој изборној комисији извештаје о спроведеним обукама који се сачињава за сваку посланичку групу, односно политичку странку посебно и који садржи време и место одржаних обука, са списковима лица која су похађала сваку од тих обука и бројем њихових тачних одговора на информативном тесту знања. Осим тога, у извештајима се наводе и питања која су посебно разматрана или евентуално оцењена као спорна.

Извештаје из става 1. ове тачке Републичка изборна комисија доставља посланичким групама, односно политичким странкама.

11. Обукама могу да присуствују представници Републичке изборне комисије и изборних комисија јединица локалне самоуправе, а у својству посматрача и представници посланичких група и политичких странака које су предложиле лица која учествују у конкретној обуци, као и удружења која се баве изборним процесом у континутитету од најмање три године и представници међународних организација које се баве изборима, који се пријаве општинским/градским управама.

12. Инструктори имају право на накнаду за рад на спровођењу обука, у складу са посебном одлуком Републичке изборне комисије.

13. Средства за накнаде инструктора обезбеђује Републичка изборна комисија.

14. Ова одлука ступа на снагу даном доношења, а објављује се на веб презентацији Републичке изборне комисије и доставља инструкторима, општинским/градским управама и посланичким групама и политичким странкама.

02 Број: 013-97/19

У Београду, 20. децембра 2019. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић

**ПРОГРАМ ОБУКЕ ЗА РАД У СТАЛНОМ САСТАВУ БИРАЧКИХ ОДБОРА**

|  |  |
| --- | --- |
| **Опис програма и тематских целина** | - Примопредаја изборног материјала пре гласања,  - Припрема за почетак гласања,  - Отварање бирачког места,  - Гласање на бирачком месту,  - Посебна правила гласања за лица са инвалидитетом, неписмених и спречених лица, на бирачком месту и ван бирачког места,  - Одржавање реда на бирачком месту,  - Затварање бирачког места,  - Утврђивање резултата гласања,  - Примопредаја изборног материјала после гласања. |
| **Облици, методе и технике реализације програма** | Предавање, вежба попуњавања записника о раду бирачког одбора и контролног формулара и студије случаја. |
| **Трајање програма** | Један дан (4 сата). |
| **Најмањи и оптималан број полазника** | Од 25 до 30 кандидата. |